Az állampolgári jogok országgyűlési biztosának
Jelentése
az OBH 5428/2003. számú ügyben

Előadó: dr. Tasi Katalin

A vizsgálat megindulása

Panaszos levélben fordult az Országgyűlési Biztos Hivatalához, melyben kifogásolta a Jász- Nagykun- Szolnok Megyei Nyugdíjbiztosítási Igazgatóság (a továbbiakban: igazgatóság) özvegyi nyugdíj iránti kérelme tárgyában hozott határozatot, valamint a lefolytatott eljárást is. Panaszához csatolta az igazgatóság által 679/2003. számon kiadott határozatát (Ügyszám: 30-06402/2003/0008.) 

A panasz és a csatolt határozat alapján az állampolgári jogok országgyűlési biztosáról szóló 1993. évi LIX. törvény (a továbbiakban: Obtv.) 16. és 17. §-ainak értelmében vizsgálatot indítottam, mert felmerült a jogállamiság elvéből származtatható jogbiztonság elve sérelmének gyanúja. 

Érintett jogszabályok:

A Magyar Köztársaság Alkotmányáról szóló 1949. évi XX. törvény 

2. § A Magyar Köztársaság független, demokratikus jogállam. 

A jogalkotásról szóló 1987. évi XI. törvény

13. § A jogszabály akkor veszti hatályát, ha más jogszabály hatályon kívül helyezi, vagy ha a jogszabályban meghatározott határidő lejárt.

A megállapított tényállás 

A panaszos által becsatolt határozatot az igazgatóság 2003. október 14-i dátummal bocsátotta ki. A határozatnak mind a rendelkező részében, mind pedig az indoklásában azonban a társadalombiztosításról szóló 1975. évi II. törvényre hivatkozott a kibocsátó. 

A vizsgálat megállapításai

Az 1975. évi II. törvényt 1998. jan. 1-től. kezdődő hatállyal hatályon kívül helyezte a társadalombiztosítás ellátásaira és a magánnyugdíjra jogosultakról, valamint e szolgáltatások fedezetéről szóló 1997. évi LXXX. törvény mellékletének a) pontja. 
A fentiek alapján megállapítom, hogy az igazgatóság – remélhetőleg figyelmetlenségből – hatályon kívül helyezett jogszabály alkalmazásával hozta meg határozatát, amely eljárásával a jogállamiságból levezethető jogbiztonsághoz való joggal összefüggésben alkotmányos visszásságot okozott. 

Tekintettel a kezdeményezésben megfogalmazottakra, a határozat tartalmával kapcsolatos panaszt nem vizsgáltam. 

Kezdeményezés

Az Obtv. 21. § (1) bekezdésében foglalt jogköröm alapján felkérem a Jász- Nagykun- Szolnok Megyei Nyugdíjbiztosítási Igazgatóság igazgatóját, hogy saját hatáskörében orvosolja a visszásságot, a jogszabálysértő határozatot vonja vissza, és hozzon a hatályos jogszabályokon alapuló határozatot. 

Budapest. 2004. február 4.

                                                                  Lenkovics Barnabás